Izvor: N1, Reuters, Agencije

Šta se dešava ukoliko su roditelji pozitivni na virus Covid - 19? Ko će brinuti o njihovoj deci dok su ona na lečenju, a kako su takve situacije rešavane u Kini?

Broj obolelih raste, ali raste i zabrinutost, pogotovo roditelja - ko će se starati o njihovoj deci, ako su oni pozitivni na koronavirus?

Srpski epidemiolozi kažu da su već imali takvu situaciju i da je, pošto su majka i otac smešteni u bolnicu, dete poslato u unutrašnjost kod rođaka.

Slične situacije, slično su rešavane i u pokrajini Hubej koja je bila najveće žarište u Kini, za televiziju N1 kaže Jovana Radović, koja živi u Pekingu. Objašnjava i šta se dešavalo kada rođaka nema ili su i oni bili pozitivni na Covid - 19?

"Bile su mobilisane medicinske sestre koje su postale dadilje ili bolje rečeno zamenski roditelji deci čiji su roditelji odvedeni na lečenje. One su provodile vreme sa decom 24 sata dnevno, kao što bi to radili i roditelji. Sa decom je komunicirano preko video poziva svakoga dana, ukoliko je to bilo moguće. Takođe, u tu svrhu su organizovani karantini koji su se uglavnom nalazili u hotelima gde su smeštane zdrave osobe, koje je trebalo izmestiti na sigurno, ako je kod nekog od članova porodice evidentiran virus. Ono sto je specifično, a tiče se Kine je, Kina osim sto je velika i mnogoljudna zemlja, ona je i zemlja sa velikim migracijama domaćeg stanovništa i zaista se jako retko dešava da neka porodica ima članove porodice, uže ili šire u istom mestu stanovanja", kaže Radović.

Srpski epidemiolozi ostavljaju mogućnost da ukoliko i roditelji i deca starija od 12 godina imaju virus da budu u zajedničkom smeštaju.

Šta će biti s mlađom decom, ako su pozitivna na Covid - 19?

"Naš zdravstveni sistem je predvideo je gde će biti smeštena deca koja imaju infekciju virusa Covid19. Za Grad Beograd radi se o pedijatrijskom kapacitetu Kliničko bolničkog centra Dragiša Mišović. Tamo će biti smeštena deca koja zahtevaju lečenje. Normalno, uvek postoje izuzeci, to je ono što smo čuli od kineskih kolega, to je kada su kompletne porodice inficirane, gde niko od njih ne zahteva neko ozbiljno lečenje, onda će se porodici koja je 'klaster', omogućiti modifikacija smeštaja da bi ostali zajedno. Kod osoba kod kojih je neophodno lečenje, deca idu po našem planu u pedijatrijski deo KC Dragiša Mišović, odrasli ako imaju težu kliničku sliku koja zahteva ozbiljnije mere lečenja, smeštaju se u bolnice", napominje Goran Stevanović, direktor Infektivne klinike u Beogradu.

U jeku epidemije u Kini, od svoje dece i porodica bili su razdvojeni i zdravstveni radnici, kao i volonteri. Posle radnog vremena, za njih je bila propisana samoizolacija, s obzirom na to da su najviše, upravo oni, bili u kontaktu sa pozitivnima na Covid - 19.

Sve informacije o koronavirusu čitajte u našem Blogu uživo i na stranici Koronavirus.



